
PATVIRTINTA
Biržų rajono savivaldybės
tarybos 20        m.                   d. 
sprendimu Nr. 



[bookmark: _Hlk125371809]BIRŽŲ RAJONO SAVIVALDYBĖS SPORTO KLUBŲ IR VISUOMENINIŲ SPORTO ORGANIZACIJŲ PROGRAMŲ, PROJEKTŲ DALINIO FINANSAVIMO TVARKOS APRAŠAS


I SKYRIUS
BENDROSIOS NUOSTATOS

1.  Biržų rajono savivaldybės (toliau – Savivaldybė) sporto klubų ir visuomeninių sporto organizacijų programų, projektų (toliau – Sporto programos) dalinio finansavimo tvarkos aprašas (toliau – Aprašas) reglamentuoja sporto klubų ir kitų nevyriausybinių sporto organizacijų Sporto programų pateikimo, vertinimo, atrankos organizavimo ir finansavimo tvarką. 
[bookmark: _Hlk125371664]2. Sporto programas gali teikti Savivaldybės teritorijoje veikiantys sporto klubai, kurių dalininkė nėra Savivaldybė, ir kitos nevyriausybinės sporto organizacijos, kurių nuostatuose / įstatuose numatytas sportinės veiklos organizavimas (toliau – Sporto veiklos vykdytojai).
3. Lėšos Sporto programoms finansuoti kiekvienais metais yra numatomos Savivaldybės biudžete.
4. Sporto programų lėšas administruoja Savivaldybės administracija.
5. Savivaldybės administracijos direktorius (toliau – Administracijos direktorius) sudaro Sporto programų vertinimo komisiją (toliau – Komisija), tvirtina Sporto programų sąrašą, skiria lėšas joms įgyvendinti, sudaro Finansavimo sutartis (toliau – Sutartis) su konkurso laimėtojais.
6. Šiame Apraše vartojamos sąvokos ir terminai atitinka Lietuvos Respublikos kūno kultūros ir sporto įstatyme apibrėžtas sąvokas ir terminus.

II SKYRIUS
SPORTO PROGRAMŲ PARAIŠKŲ PATEIKIMO TVARKA

7.  Sporto veiklos vykdytojai, siekiantys gauti dalinį finansavimą, dalyvauja Savivaldybės administracijos paskelbtame Sporto programų dalinio finansavimo konkurse (toliau – Konkursas), kuris skelbiamas Savivaldybės tarybai patvirtinus rajono einamųjų metų biudžetą ir lėšas Sporto programoms finansuoti.
8. Sporto programų paraiškos priimamos Savivaldybės administracijos Švietimo, kultūros ir sporto skyriuje (toliau – Švietimo, kultūros ir sporto skyrius) 15 kalendorinių dienų nuo konkurso paskelbimo datos, įskaitant ir skelbimo dieną Savivaldybės interneto svetainėje www.birzai.lt.
9. Paraiška turi būti užpildyta lietuvių kalba pagal patvirtintą Paraiškos formą (Aprašo 1 priedas), pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas, patvirtinta antspaudu, jei pareiškėjas privalo turėti antspaudą, arba, jei pareiškėjas turi, elektroniniu parašu. Paraiška turi būti užpildyta kompiuteriu. Sporto veiklos vykdytojas Konkursui gali teikti vieną paraišką. Su paraiška privaloma pateikti šiuos dokumentus:
9.1. JAR išrašą ne vėlesne nei 3 mėnesių data, skaičiuojant nuo konkurso paskelbimo datos;
9.2. programos sąmatą (forma B-1);
9.3. paramos gavimo iš kitų šaltinių garantinius raštus ir / ar bankinius išrašus, jeigu parama gauta ar yra susitarimas ją gauti;
9.4. Sporto programos paraiška turi būti pateikta iki konkurso skelbime nurodytos galutinės paraiškų pateikimo dienos. Po nustatyto termino pateiktos projektų paraiškos nevertinamos. 
10. Sporto veiklos vykdytojai, kurių sporto šakų treniruotės varžybos vyksta pirmajame metų ketvirtyje, paraiškas su išlaidas patvirtinančiais dokumentais, pateikia Komisijai. Komisijai pritarus ir Administracijos direktoriui įsakymu skyrus finansavimą bei pasirašius finansavimo sutartį, sporto klubo paraiškoje nurodytos išlaidos kompensuojamos. 



III SKYRIUS
SPORTO PROGRAMŲ VERTINIMO PRIORITETAI, KRITERIJAI IR TVARKA

	11. Sporto programos vertinamos pagal šiuos kriterijus:
	11.1. Prioritetinių  sporto šakų rėmimas:
	11.1.1. krepšinis (prioritetine tvarka finansuojama  dalyvaujant ne žemesnėje kaip RKL lygoje (Regionų krepšinio lyga) B ir A divizionų varžybose);
	11.1.2. futbolas (prioritetine tvarka finansuojama dalyvaujant ne žemesnėje kaip Lietuvos III lygos, II lygos varžybose);
	11.1.3. imtynės (prioritetine tvarka finansuojama  dalyvaujant ne žemiau kaip Lietuvos suaugusių čempionate);
	11.1.4. lengvoji atletika (prioritetine tvarka finansuojama  dalyvaujant ne žemiau kaip Lietuvos suaugusių čempionate);
	11.1.5. motociklų sportas (prioritetine tvarka finansuojama  dalyvaujant ne žemiau kaip Lietuvos čempionate).
	11.2. Kitos pateiktos Sporto programos turi atitikti bent vieną iš šių prioritetų:
	11.2.1. olimpinių komandinių ir individualių sporto šakų plėtojimas rajone, komandų pasirengimas ir dalyvavimas šalies čempionatuose (pirmenybėse), tarptautinėse varžybose;
	11.2.2. neolimpinių ir techninių sporto šakų plėtojimas rajone, sportininkų / komandų pasirengimas ir dalyvavimas šalies ir tarptautinėse varžybose;
11.2.3. sporto klubų veiklos, orientuotos į masinį sportą, sporto renginių įvairovę, neįgaliųjų ir veteranų sportą ir sveikatingumą, sporto šakų plėtotę, naujų sporto klubų kūrimąsi, tarptautinių, šalies bei rajono sporto varžybų ir renginių organizavimą rajone. 
	12. Teikiamos Sporto programos sąmatoje galima numatyti lėšas:
	12.1. Sporto programai administruoti iki 10 procentų projekto vertės;
	12.2. trumpalaikio sporto inventoriaus įsigijimui, tiesiogiai susijusiam su Sporto programos  įgyvendinimu;
	12.3. sporto  salių, sporto inventoriaus nuomai;
	12.4. transporto paslaugų pirkimui;
	12.5. Sporto programos viešinimo paslaugoms;
	12.6. apgyvendinimui ir maistpinigiams;
	12.7. teisėjavimo ir sekretoriavimo paslaugoms;
	12.8. dalyvio mokesčiui, starto mokesčiui, metinėms sportininkų licencijoms, sportininkų draudimui;
	12.9. kvalifikacijos kėlimui;
	12.10. sporto bazių priežiūrai (kurias prižiūri iš Sporto vykdytojo lėšų).
13. Sporto programos paraiška nesvarstoma, jeigu:
13.1. programoje nepateikta aiški, detali ir subalansuota sąmata;
13.2. Sporto programos vykdytojas nustatytu laiku ir tvarka neatsiskaitė už ankstesniais metais gautą paramą arba pažeidė lėšų naudojimo tvarką;
13.3. programą pateikė šio Aprašo 2 punkte neapibrėžtas subjektas; 
13.4. kartu su paraiška Sporto programos vykdytojas nepateikė šio Aprašo 9 punkte apibrėžtų dokumentų.
14.  Lėšos neskiriamos:
14.1. ankstesnių metų veiklos išlaidoms kompensuoti, komercinei veiklai;
14.2.  Sporto programos vykdytojo patalpų ar sporto įrenginių remonto darbams, transporto, ryšio priemonėms ir kompiuterinei įrangai įsigyti;
14.3. trumpalaikio sporto inventoriaus įsigijimui, tiesiogiai nesusijusiam su Sporto programos  įgyvendinimu;
14.4. projekto veikloms, tiesiogiai nesusijusioms su Sporto programos įgyvendinimu.
15. Sporto programos paraiškos vertinamos pagal kriterijus (Aprašo 2 priedas).  Lėšos skirstomos atsižvelgiant į surinktų balų vidurkį: Sporto programa, surinkusi 91–100 balų finansuojama iki 100 proc., 81–90 – iki 90 proc., 71–80 – iki 80 proc., 61–70 – iki 70 proc., 50–60 – iki 60 proc. Projektai, įvertinti mažiau nei 50 balų, nefinansuojami.

	
IV SKYRIUS
PARAIŠKŲ SVARSTYMO IR KOMISIJOS DARBO TVARKA

16. Komisijos tikslas – įvertinti Sporto programas ir pateikti rekomendacijas Administracijos direktoriui dėl lėšų paskirstymo.
17. Komisija sudaroma iš ne mažiau kaip 5 (penkių) asmenų. Komisijos sudėtį, komisijos pirmininką, sekretorių ir Komisijos darbo reglamentą įsakymu tvirtina Administracijos direktorius. Nedalyvaujant Komisijos pirmininkui, jo pareigas vykdo pavaduotojas. Nedalyvaujant įsakymu paskirtam Komisijos sekretoriui, jo pareigos Komisijos balsų dauguma gali būti pavestos kitam komisijos nariui. 
18. Komisijos nariai, vertindami Sporto programas, laikosi skaidrumo, nešališkumo, teisingumo, sąžiningumo ir protingumo principų.
19. Prieš Komisijos posėdį kiekvienas Komisijos narys pasirašo Paraiškos vertinimo Komisijos nario interesų deklaraciją (Aprašo 3 priedas), kad jis nėra asmeniškai suinteresuotas dėl kurios nors pateiktos Sporto programos.
20. Komisijos darbą organizuoja ir už jos veiklą atsako Komisijos pirmininkas.
21. Pagrindinė Komisijos veiklos forma yra posėdžiai.
22. Komisijos posėdžius šaukia Komisijos pirmininkas ir apie tai informuoja Komisijos narius ne vėliau kaip prieš 3 darbo dienas iki posėdžio dienos.
23. Posėdžio darbotvarkę Komisijos posėdžio sekretorius Komisijos nariams el. paštu pateikia ne vėliau kaip prieš 1 darbo dieną iki posėdžio dienos. Su visa posėdžiui teikiama medžiaga Komisijos nariai gali susipažinti Švietimo, kultūros ir sporto skyriuje.
24. Posėdis yra teisėtas, jeigu jame dalyvauja ne mažiau kaip pusė visų Komisijos narių, sprendimai priimami atviru balsavimu dalyvaujančių Komisijos narių balsų dauguma. Komisijos nariai turi lygias balso teises. Jei balsai pasiskirsto po lygiai, lemia Komisijos pirmininko balsas.
25. Komisijos narys neturi teisės balsuoti, kai sprendžiami su jo šeimos nariais ir artimais giminaičiais (asmenimis, nurodytais Baudžiamojo kodekso 248 straipsnyje) susiję klausimai arba jeigu tai gali sukelti viešųjų ir privačių interesų konfliktą.
26. Komisijos posėdžiai protokoluojami. Komisijos posėdžio protokolas surašomas per penkias darbo dienas po Komisijos posėdžio. Komisijos posėdžio protokolas per 10 darbo dienų nuo jo surašymo dienos suderinamas su Komisijos nariais. Posėdžių protokolus pasirašo visi Komisijos nariai.
27. Komisijos sekretorius:
27.1. pasibaigus nustatytam paraiškų pateikimo terminui, bet ne vėliau kaip per 10 darbo dienų:
27.1.1. iš Administracijos Buhalterinės apskaitos ir Švietimo, kultūros ir sporto skyrių surenka duomenis apie Sporto veiklos vykdytojo atsiskaitymą už gautą finansavimą ir tikslingą lėšų panaudojimą, jeigu toks finansavimas buvo suteiktas praėjusiais kalendoriniais metais;
27.1.2. patikrina paraiškų atitiktį nustatytiems formaliesiems reikalavimams ir pateikia Paraiškos administracinės atitikties vertinimo duomenis (Aprašo 4 priedas);
27.1.3. perduoda Komisijai vertinti paraiškas, atitinkančias paraiškų teikimo nuostatų (Aprašo 9.1., 9.2., 9.3., 9.4. punktai) formaliuosius bei administracinės atitikties reikalavimus.
27.2. jeigu nepateikti visi su paraiška privalomi pateikti dokumentai, Komisijos sekretorius raštu arba el. paštu kreipiasi į Sporto programos vykdytoją, nurodydamas jam pateikti privalomus dokumentus per 3 darbo dienas nuo nurodymo gavimo dienos; 
27.3. kartu su Komisijos pirmininku organizuoja Komisijos posėdžius, rengia ir derina posėdžio darbotvarkę;
27.4. rašo Komisijos posėdžių protokolus;
27.5. tvarko Komisijos dokumentaciją.
28. Komisijos posėdžio protokole nurodoma Komisijos posėdžio data, numeris, pirmininkas, sekretorius, dalyviai, svarstyti klausimai, pasisakymų santrauka, sprendimai ir balsavimo rezultatai.
29. Komisijos posėdžių protokolai ir kiti dokumentai yra saugomi Švietimo, kultūros ir sporto skyriuje.
30. Komisijos darbą kontroliuoja Administracijos direktorius.
31. Pasibaigus paraiškų teikimo terminui, Komisija ne vėliau kaip per 15 darbo dienų jas įvertina.
32. Paraiškos vertinamos pagal šių nuostatų 11 punkte apibrėžtus prioritetus bei pagal šio Aprašo 4 priede nurodytus vertinimo kriterijus.


V SKYRIUS
LĖŠŲ SKYRIMAS, ATSISKAITYMAS UŽ LĖŠŲ PANAUDOJIMĄ IR PROJEKTŲ REZULTATUS BEI ATSAKOMYBĖ

[bookmark: _Hlk127195511]33. Lėšos Sporto programų daliniam finansavimui skiriamos metams, atsižvelgiant į Komisijos išvadas ir rekomendacijas Administracijos direktoriaus įsakymu. Šis įsakymas skelbiamas Savivaldybės svetainėje www.birzai.lt .
34. Administracijos direktoriui įsakymu patvirtinus Sporto veiklos vykdytojams skirtas lėšas, finansuojamų Sporto veiklų vykdytojai su Administracijos direktoriumi sudaro Finansavimo sutartis (Aprašo 5 priedas), kuriose numatomi Sporto veiklos vykdytojų įsipareigojimai, lėšų, įsigyto trumpalaikio turto naudojimo, atskaitomybės ir atsakomybės sąlygos. Prie sutarties pridedama projektui skirtų lėšų nustatytos formos sąmata, patvirtinta Lietuvos Respublikos finansų ministro 2018 m. gegužės 31 d. įsakymu Nr. 1K-206 (forma B-1), kuri yra neatskiriama sutarties dalis. Sutartis rengia Savivaldybės administracijos Švietimo, kultūros ir sporto skyrius.
35. Sporto veiklos vykdytojas, kuriam yra skirtos lėšos, sutartį turi sudaryti ne vėliau kaip per 30  kalendorinių dienų nuo tos dienos, kai per 5 dienas nuo sprendimo priėmimo dienos telefonu arba el. paštu yra informuojamas apie sprendimą skirti lėšas.
36. Sporto veiklos vykdytojas turi laikytis teisės aktuose nustatytų kompensuojamųjų išlaidų dydžių (vienos paros maitinimosi išlaidų bei dienpinigių ir gyvenamojo ploto nuomos normų vykstantiems į užsienio komandiruotes) ir užtikrinti finansinių atsiskaitymo dokumentų teisėtumą.
37. Einamųjų metų išlaidos (tinkamos finansuoti), kurias Sporto veiklos vykdytojas patyrė iki sutarties sudarymo momento ir įtraukė į projekto lėšų naudojimo sąmatą, kurią pateikė kartu su sutartimi, įtraukiamos į pirmąjį kartą teikiamą ketvirčio ataskaitą.
38. Jeigu Sporto veiklos vykdytojui skiriama mažesnė suma nei Sporto veiklos vykdytojas prašė paraiškoje, jis turi teisę keisti savo projektinės veiklos įsipareigojimus, bet neturi teisės keisti paraiškoje aprašytos veiklos turinio ir tikslų. 
39. Finansavimas vykdomas pagal Sporto veiklos vykdytojo sudarytą ir asignavimų valdytojo patvirtintą Sporto programos lėšų naudojimo sąmatą (forma B-1), kurių 1 egzempliorių reikia pateikti Savivaldybės administracijos Buhalterinės apskaitos skyriui, kitas lieka Sporto organizacijai. 
40. Finansavimui gauti ar išlaidoms kompensuoti Sporto veiklos vykdytojas turi teikti prašymus Savivaldybės administracijos Buhalterinės apskaitos skyriui (Aprašo 6 priedas).
41. Sporto veiklos vykdytojas, gavęs finansavimą, turi:
41.1. vykdyti išlaidų apskaitą;
41.2. gavęs Savivaldybės finansavimą Sporto programai vykdyti, Sporto veiklos vykdytojas pirkimus vykdo vadovaudamasis Lietuvos Respublikos viešųjų pirkimų įstatymu. Visus finansinius atsiskaitymus Sporto veiklos vykdytojas privalo vykdyti tik negrynaisiais pinigais; 
41.3. atsiskaityti už gautų lėšų panaudojimą Savivaldybei, pateikdamas ketvirtines ataskaitas iki kito mėnesio 5 dienos, o metinę ataskaitą – iki gruodžio 27 d. Kartu Sporto veiklos vykdytojas privalo pateikti Savivaldybei nustatytos formos ataskaitas ir išlaidas pateisinančius dokumentus:
41.3.1. lėšų panaudojimą pagrindžiančių dokumentų suvestinę (Aprašo 7 priedas);
41.3.2. biudžeto išlaidų vykdymo sąmatos ataskaitą, patvirtintą Lietuvos Respublikos finansų ministro 2008 m. gruodžio 31 d. įsakymu Nr.1K-465 (forma Nr.2);
41.3.3. faktines išlaidas patvirtinančių dokumentų kopijas (kvitus, sąskaitas faktūras, bankiniu išrašus). Išlaidas pateisinančiuose dokumentuose turi būti aiškiai nurodyta apmokėjimo paskirtis, mokėtojas, gavėjas;
41.3.4. jeigu vykdant Sporto programą buvo patirtos išlaidos, susijusios su kelionių, apgyvendinimo ar panašaus pobūdžio paslaugomis, Sporto veiklos vykdytojas prie išlaidas pateisinančio dokumento pateikia ir minėtą paslaugą gavusiųjų asmenų vardinius sąrašus;
41.3.5. Sporto veiklos vykdytojas dokumentus turi saugoti archyvų nustatyta tvarka. Nepateikus ataskaitų, finansavimas stabdomas.
42. Gavus Sporto šakos nacionalinės federacijos pranešimą, kad Sporto veiklos vykdytojas darė neteisėtus veiksmus, kurie galėjo paveikti rungtynių baigtį ar eigą, Sporto veiklos vykdytojui likusios lėšos nepervedamos.
43. Sporto programoje numatytas prekes, paslaugas ir darbus pirkti privaloma vadovaujantis Lietuvos Respublikos viešųjų pirkimų įstatymu ir kitais viešuosius pirkimus reglamentuojančiais teisės aktais.
44. Sporto veiklos vykdytojas turi teisę nutraukti sutartį ir atsisakyti rėmimo iš Savivaldybės biudžeto lėšų, kol dar negavo lėšų. 
45. Jeigu atsirado aplinkybių, dėl kurių negalima įvykdyti numatytos veiklos, Sporto veiklos vykdytojas privalo grąžinti gautas lėšas (jų likutį) į Savivaldybės, iš kurios lėšos buvo pervestos, sąskaitą ir kreiptis dėl veiklos pakeitimo. Lėšos, panaudotos ne pagal paskirtį, sutartyje nenurodytai veiklai, teisės aktų nustatyta tvarka turi būti grąžinamos į Savivaldybės sąskaitą.
46. Metų pabaigoje likusios nepanaudotos lėšos iki gruodžio 23 d. privalo būti grąžintos į Savivaldybės administracijos sąskaitą.
47. Sporto veiklos vykdytojas varžybose ar renginiuose viešina, kad Sporto programą remia Biržų rajono savivaldybė, o įvykdęs Sporto programą veiklos ataskaitoje pateikia su viešinimu susijusią informaciją.
48. Sporto veiklos vykdytojas iki kitų metų sausio 5 d. Švietimo, kultūros ir sporto skyriui pateikia veiklos ataskaitas (Aprašo 8 priedas), patvirtintas organizacijos vadovo parašu ir antspaudu. 
49. Už Sporto programoje ir Sutartyje numatytų priemonių įgyvendinimą, lėšų tikslingą panaudojimą, viešųjų pirkimų vykdymą ir Sporto programos veiklos kontrolę atsako Sporto veiklos vykdytojas.
50. Sporto veiklos vykdytojo dalinis finansavimas yra stabdomas Administracijos direktoriaus įsakymu išaiškėjus, kad lėšos naudojamos ne pagal paskirtį ir pažeidžiami Savivaldybės biudžeto sudarymo ir vykdymo tvarkos reikalavimai. Visos Sporto veiklos vykdytojui pervestos lėšos ne vėliau kaip per 5 darbo dienas po raštiško įspėjimo gavimo grąžinamos į nurodytą Savivaldybės biudžeto sąskaitą. Nustatytu terminu negrąžinus lėšų, jos išieškomos įstatymų nustatyta tvarka.
51. Savivaldybės kontrolės ir audito tarnyba bei kitos turinčios teisę kontroliuoti institucijos, turi teisę prašyti Sporto veiklos vykdytojų pateikti informaciją ir dokumentus, patvirtinančius išlaidas, ataskaitas bei tikrinti pateiktos informacijos teisingumą.
52. Informacija apie Sporto veiklos vykdytojo pateiktus projektus, skirtą finansavimą ir pasiektus rezultatus skelbiama Savivaldybės interneto svetainėje www.birzai.lt.



VI SKYRIUS
BAIGIAMOSIOS NUOSTATOS

53. Šis Aprašas, jo pakeitimas ar nauja redakcija teisės aktų nustatyta tvarka tvirtinami Savivaldybės tarybos sprendimu.
54. Už aprašo vykdymą atsakingi Savivaldybės administracijos Buhalterinės apskaitos bei Švietimo, kultūros ir sporto skyriai.
55. Lėšų panaudojimo kontrolę vykdo Savivaldybės centralizuotas vidaus audito skyrius. 
56. Šis Aprašas skelbiamas Savivaldybės interneto svetainėje www.birzai.lt.
57. Šiame Apraše neaptarti, tačiau priklausantys Komisijos kompetencijai, klausimai sprendžiami bendru Komisijos narių sutarimu.
58. Ginčai, kylantys dėl Sporto programos vertinimo rezultatų ar lėšų skyrimo, naudojimo ir atsiskaitymo, sprendžiami Lietuvos Respublikos teisės aktų nustatyta tvarka.



____________________



